**TUDI V SLABEM SE NAJDE KAJ DOBREGA**

To življenje v karanteni in s poukom na daljavo nam učiteljem in seveda, tudi učencem, prinaša nova spoznanja, ki so nepozabna, vznemirljiva, navdajajo nas z veseljem, ko se zavemo, kako so učenci lahko prisrčni, kako se razlikujejo med seboj in so sočutni drug do drugega, do staršev, starih staršev in celo do nas učiteljev, ki smo jim večkrat trn v peti s kakšno domačo nalogo ali z učenjem o ….pa saj veste; matematika, fizika, angleščina, zgodovina, še najmanj komplicira učitelj geografije, ki zna popestriti pouk z zanimivostmi celega sveta in bodo za vedno ostale v spominu, celo pri slovenščini je kdaj treba kaj narediti…Rada bi delila z Vami utrinke iz teh kriznih časov, ki so prišli nenapovedano, nanje res nismo bili pripravljeni, in dolgo časa nismo verjeli, da gre zares, a tudi v slabem se najde kaj dobrega.

Najprej pismo učenke, ki sem ga dočakala šele ob koncu četrtega tedna šole na daljavo in sem bila že malo besna, kako naj jo pripravim, da bo začela delati za šolo, da vse skupaj ni hec…

*Pozdravljena, učiteljica Maja.*

*Kako ste kaj? Kako vam minevajo dnevi v karanteni? Pazite na sebe in na svoje bližnje? Opravičujem se, ker Vam nisem pisala prej, imela sem težave s spletno učilnico. Dobila sem par mailov od razredničarke, da se vam moram nujno oglasiti. Še enkrat oprostite, ker vam nisem pisala prej in ker vam zdaj pišem tako pozno.*

*Pazite nase, lep pozdrav.*

Seveda bi učenka morala do tedaj napisati in poslati tri domače naloge, poleg ostalega, kar je bilo treba narediti. Tudi ura je bila res že pozna; blizu enaindvajsete. Ampak učitelji smo ljudje, ki imamo otroke radi in v trenutku, ko začutimo njihovo pozornost, hitro pozabimo na njihove napake.

Presenečena sem tudi, kako različne učence lahko najdemo na naši šoli. Vedno sem mislila, da so »obsedeni z računalnikom«, a temu ni tako. Devetošolci so takole preživeli mesec marec, ko še nismo bili v karanteni, in tudi potem, ko se je začela. Njihova naloga je bila napisati, na kaj so najbolj ponosni, kar se jim je zgodilo v zadnjem mesecu.

*Minuli mesec se je zgodilo veliko dobrih stvari. Na tekmi v judu sem dosegel tretje mesto, na ta dogodek sem imel velik vpliv, saj je bilo vse odvisno od mene.*

*Imel sem tudi možnost treniranja z vrhunsko judoistko iz Japonske, ki me je naučila veliko novih in uporabnih stvari. Pri tem dogodku je bil moj vpliv samo to, da sem željan učenja. Izvedel sem tudi, da bo kmalu državno prvenstvo. Ta novica je bila dober dogodek.*

*Najbolj sem ponosen na tretje mesto na tekmovanju, ker sem moral vložiti veliko truda za ta dosežek. Na treniranje z državno prvakinjo iz Japonske sem res ponosen, ker je to redka priložnost, ki se pojavi, poleg tega je pohvalila moj način borbe. Rekla je tudi, da sem dober »potencial« za tekmovanja. Ta dva dogodka sem si izbral, ker sta drugačna.*

Tako je napisal navdušen judoist. Popolnoma drugače živi navdušenec nad naravo in kmetijstvom, ki ve, da potrebuje znanje za boljše delo na kmetiji.

*Prejšnji mesec so se mi zgodile tri dobre stvari: prva je ta, da smo dobili nov traktor, ki bo poleti še kako prišel prav. Seveda na to nisem imel velikega vpliva, a sem vseeno zelo vesel. Zelo sem vesel, ker mi gre v šoli kar dobro in bom dosegel točke, ki jih potrebujem za vpis v željeno kmetijsko srednjo šolo; no, na to sem vplival največ jaz sam. Tretji dogodek se je zgodil proti koncu meseca, saj sem dobil 10 novih kokoši. Res sem ponosen, saj sem kokoši kupil z denarjem od prodaje jajc in se zavedam, da s kokošmi ne delam izgube.*

Boste rekli, da učenec živi na kmetiji in taka zgodba ni nič posebnega. Ja, pa je. Lahko bi čakal, da vse delo postorijo starši.

Tudi njegov sošolec želi živeti zdravo in je najbolj ponosen na to, da je pomagal pri družinskem projektu; postavili so namreč visoko gredo, da bodo lažje pridelovali zelenjavo doma, kupil si je novo kolo (super, torej je športnik) in nadvse rad kosi zelenico okoli hiše. Seveda pa z bratom in sestro niso pozabili na materinski dan in mamico presenetili s šopkom rož.

Njihova sošolka je napisala, da sledi šolskim zadolžitvam na daljavo in pazi, da se ji snov ne kopiči, zato dela sproti. Vesela je, da je zunaj lepo vreme, saj bi bilo ob slabem vremenu vzdušje še bolj turobno in žalostno. Pogreša druženje v šoli, med odmori, med poukom… Srečna je, da so v njeni družini še vsi zdravi, predvsem dedek in babica, ki si želita družbe, a ju tolaži, da bo prišla na čaj, ko se bodo stvari umirile. Saj drugače sta zelo samostojna, vendar vseeno pristaneta na to, da namesto njiju opravijo nakupe. Srečna je, ko tudi po medijih posluša o tem, da si vsi pomagamo.

Kakšno življenje nas čaka po »koroni«, ugibajo v medijih, ugibamo doma. Verjetno bo drugačno. Upam, da ne bomo pozabili, kako prija sprehod v naravo, stisk roke in pozdrav neznanca, ki se vzpenja na Sv. Primoža, ali pa srečanje v klopeh, ob poslušanju novih idej za življenje, ali pa celo druženje ob družinskem prazniku, obisk kulturne prireditve v živo.

**Maja Drolec, učiteljica slovenščine**